**SAJTÓKÖZLEMÉNY**

Azonnali közlésre

**MEGDUPLÁZZA BESZERZÉSEI ÉRTÉKÉT KÖZÉP-és KELET-EURÓPÁBAN A GE**

*Az innovatív, jövőbiztos és digitalizált KKV-k fejlesztése a régiós versenyképesség kulcsa*

Budapest, 2017. október 4. – **2020-ig meg kívánja duplázni a közép- és kelet-európai KKV-któl, köztük a magyar vállalkozásoktól vásárolt termékek és szolgáltatások volumenét a General Electric (GE). A vállalat mintegy 6.500 beszállítóval rendelkezik a régióban, beszerzéseinek értéke pedig meghaladja a 1,7 milliárd USD-t, amely az évtized végére elérheti a 3,4 milliárd USD-t. A GE ezt kis- és középvállalati beszállítói bázisának növelésével, a nagyobb beszállítók regionális beszállítókká történő fejlesztésének elősegítésével és azáltal kívánja elérni, hogy átadja know-how-ját és tapasztalatait partnereinek a digitális gyártástechnológiák alkalmazásában – jelentette be a vállalat egy regionális ellátási lánc konferencián Varsóban és Elblagban.**

Magyar, lengyel, horvát, cseh, román, szerb és szlovén kormányszervezetek, befektetési és gazdaságfejlesztési ügynökségek, valamint export-import bankok képviselői vettek részt a GE által kezdeményezett és az Amerikai Kereskedelmi Kamara társszervezésében megtartott Közép- és kelet-európai Ellátási Lánc Konferencián. A rendezvény célja az volt, hogy a szakemberek megvizsgálják és megvitassák, hogyan integrálhatóak a régió KKV-i hatékonyabban a globális gazdaságba a GE ellátási láncán keresztül, tovább növelve ezáltal a közép- és kelet-európai régió versenyképességét.

*"Közép- és Kelet-Európa gazdasága látványos növekedést mutatott az elmúlt 20 évben. A növekedés forrását a versenyképes munkabérek, az erőteljes belső fogyasztás és a közvetlen külföldi tőkebefektetések adták. Önmagában azonban az új technológiák adaptációjával nem lesz fenntartható hosszú távon a régió gazdasági növekedése, mert a termelékenység növekedése egyre inkább közelít a technológia határaihoz” -* mondta Peter Stracar, a GE Közép- és Kelet-Európa régiójának elnök-vezérigazgatója. *"A további növekedéshez különböző hajtóerőre is szükség van, a valódi kihívás pedig az, hogy hogyan támogatjuk a közép- és kelet-európai régió átalakulását termelés alapú térségből innováció alapú térséggé"* - tette hozzá.

A GE több mint 30.000 beszállítótól vásárol árukat és szolgáltatásokat világszerte, ezen tranzakciók értéke pedig eléri a 70 milliárd USD-t, ami megközelíti Magyarország 124,3 milliárd USD GDP-jének 50%-át. A vállalat beszerzéseinek értéke Európában éves szinten 9 milliárd USD, amelyből a közép- és kelet-európai régió 1,7 milliárd USD értékkel részesedik. A térségben a GE mintegy 6.500 beszállítóval, köztük 1.500 minősített magyar partnerrel rendelkezik.

*“A GE eredményességének kulcsa az ellátási lánc támogatása és annak növelése. A régióbeli értékesítésünk növekedésével lehetőség van arra, hogy bővítsük beszerzéseinket a közép- és kelet-európai régióban, ezáltal pedig növekedési lehetőséget biztosítunk beszállítóink számára is "-* mondta Melissa Twiningdavis, a GE Europe Ellátási Lánc alelnöke. „*Elsősorban a digitalizált gyártástechnológiával kapcsolatos know-how-nk megosztásával, valamint a vállalkozói attitűd erősítésével és az exportképesség fejlesztésével kívánjuk megerősíteni és jövő biztossá tenni a régióbeli KKV partnereinket. A bővülő és erősödő, nemzetközi együttműködés elősegíti majd beszállítóink növekedését Közép- és Kelet-Európában, így Magyarországon is"* - tette hozzá.

A GE Magyarország júniusban írt alá szándéknyilatkozatot a magyar kormánnyal a KKV-k fejlesztésére. Magyarországi gyáregységeiben több mint 10.000 főt foglalkoztat a vállalat, Magyarországról kiinduló exportjának értéke pedig, több mint 3 milliárd USD, amelyhez 900 millió USD értékben vásárol árukat és szolgáltatásokat elsősorban a helyi KKV-któl.

**További információk**

|  |  |
| --- | --- |
| **Piskóti Attila / Tölgyi Kriszta**  Premier Next Communications  Tel: +36 1/483-1860, +36 30/915-9002  E-mail: [sajto@premiercom.hu](mailto:sajto@premiercom.hu) | **Galli Edit**  GE Hungary  Tel.: +36 1/237-6812; +36 70/436-9979  E-mail: [edit.galli@ge.com](file:///C:\Users\piskoti\AppData\Local\Microsoft\Windows\Temporary%20Internet%20Files\Content.Outlook\Y0QLFQM9\edit.galli@ge.com) |

**A GE-ről**

A GE a világ vezető digitális iparvállalata, amely az ipart alapjaiban átalakító, egymással összekapcsolt, rugalmasan reagálni képes, prediktív, szoftver alapú gépek és megoldások fejlesztésével és gyártásával foglalkozik. A cég a „GE Store” elnevezésű globális tudásközpontra épülve működik, amelyen keresztül az egyes üzletágak megosztják és elérhetővé teszik egymás számára az általuk alkalmazott technológiát, struktúrát és szakértelmet, valamint a piacokat. Minden találmány táptalajul szolgál a további innovációk létrehozásához és azok gyakorlati alkalmazásához az ipari szektorokban. Szakembergárdája, szolgáltatásai, csúcstechnológiai megoldásai és széleskörű jelenléte jóvoltából a GE jól beszéli az ipar nyelvét, ennek köszönhetően ügyfelei is jobb eredményeket érnek el. [www.ge.com](http://www.ge.com)

**A GE Magyarországon**

A GE több mint 27 éve van jelen Magyarországon. A vállalat nemcsak a legnagyobb amerikai befektető, de egyben az egyik legnagyobb magyar vállalat is, amely számos különböző iparágban, köztük az energetikában, az egészségügyben, a légiközlekedésben, az olaj- és gáziparban, a világítástechnikában és a digitális szektorban is aktív. A GE munkavállalóinak száma meghaladja a 10.000 főt, termelésének 99%-át külföldön, főként az Egyesült Államokban és az Európai Unióban értékesíti, amely révén a GE az ország legnagyobb exportőre. A GE globális üzletágai közül 9 működik aktívan Magyarországon. A vállalat 2012 óta a magyar kormány stratégiai partnere, a magyar gazdaság meghatározó szereplője és digitális átalakulásának úttörője.